Helge Adam Møller (KF), 2002-11-26:
Jeg kan godt forstå, at den tidligere justitsminister gennem 5-6 år, hr. Frank Jensen,
ikke er til stede i Folketingssalen i dag.
Og det er jo ærgerligt.
Han er faktisk en af fem forslagsstillere fra Socialdemokratiet til det her forslag.
Når det er ærgerligt, er det, fordi debatten jo har vist, at det er en gang hykleri fra Socialdemokratiets side ud over alle grænser.
Og den, der bedst kunne have bekræftet det, var jo den tidligere justitsminister. Rockerproblemet er jo ikke nyt.
Det har vi kendt i 20 år, men det accelererede de sidste 8-10 år, og det accelererede under den daværende justitsminister, hr. Frank Jensen.
Man foretog én enkelt ting; man lavede en rockerlov for 5-6 år siden, og det var godt, og det var rigtigt, og vi støttede op om den alle sammen.
Men siden da er antallet af kriminelle handlinger steget uge for uge, måned for måned, og der er heldigvis også kommet flere og flere af dem ind i spjældet.
Men kriminaliteten og problemet har vi kendt i 1997, i 1998, i 1999, i 2000 og i 2001, og hvad hed justitsministeren?
Hvad foretog man sig? Intet.
Så kom der en ny regering.
Den har ikke engang siddet 1 år endnu, og hvad har den nye regering lavet?
Den har lavet et hav af tiltag.
Mindre end 2 måneder efter start lagde den forslag frem i Folketinget om, at nu skulle der i forbindelse med rockerkriminalitet og grov organiseret kriminalitet være mulighed for, at vidner kunne optræde helt anonymt efter domstolens bestemmelse.
Det har de aldrig kunnet før.
Hvem stemte imod?
Det gjorde Socialdemokratiet selvfølgelig.
De ville ikke være med til at give den ekstra mulighed for, at folk turde fortælle, hvad de vidste om rockerne.
Men det fik de.
Så kom regeringen med et forslag, der gjorde, at for den kriminalitet, som rockerne også dyrker, nemlig grov systematisk vold, blev strafferammen hævet meget betydeligt.
Så foretog regeringen sig det, at den bad rigspolitichefen komme med en ny og effektiv handlingsplan.
Den kom mindre end 10 måneder efter, at regeringen var trådt til.
Den gamle regering gjorde ikke noget de sidste 7 år.
Så tog justitsministeren et møde med tre af de borgmestre - også fra Socialdemokratiet - som kom fra byer, hvor der var mest rockerkriminalitet.
Hun tog dem op på sit kontor og snakkede med dem og hørte på, hvad de havde at sige, og sagde: Kom nu tilbage i skriftlig form med alt det, I ønsker, og hvor der er problemer.
De er ikke kommet endnu, men de skulle komme inden for 14 dage.
Se, det er en regering og en justitsminister, der vil noget, og ikke bare snak.
Så står Socialdemokratiet og en af de fem ordførere, man har, og tillader sig at sige her, at vi har en regering, der er handlingslammet, og hvad venter regeringen på.
Næ, hvad ventede den gamle regering på?
Den ventede og ventede, og så gik den af, som den havde fortjent.
Vi kan ikke støtte det her forslag.
Rigspolitichefen kan ikke støtte det, politiet kan ikke støtte det.
Der er mange i det her Folketing, der har forstand på rockerkriminalitet.
Jeg vil godt sige, jeg er én af dem, men der nogle, der har endnu mere forstand på det, og det er dem, der arbejder professionelt med det.
Det er politiet, og de siger, at det her ikke er den mest effektive plan.
Man har i øjeblikket syv regionale efterforskningscentre, som er oprettet, og som Socialdemokratiet nu foreslår nedlagt.
Det virker ikke, selvfølgelig virker det ikke.
Lyt nu til sagkundskaben, og lyt til det, der står i rapporten.
Lyt til de borgmestre, der nu kommer med nogle forslag, og lad os så få indført dem hurtigst muligt.
Så til sidst en enkelt ting om anonymitet.
Jeg kan ikke se, at det er det store problem.
Enhver afdelingschef, socialdirektør, politisk udvalgsformand eller borgmester kan efter min opfattelse skrive de breve under, hvis man har det politiske mod.
Hvis det mangler derude, så kan man bare ansætte mig som sagsbehandler.
Jeg skriver gerne samtlige breve under til rockere, og jeg behøver ikke få én krone for det.
Der er søreme rigtig mange steder, hvor der sker noget, og hvor man lægger kræfterne sammen: kommunen, Told og Skat, politiet, borgerne og faglige foreninger osv.
Esbjerg er jo et godt eksempel, og Horsens er et godt eksempel, og der kan sikkert nævnes andre.
Men det er jo utrolig vigtigt, at man gør det, for det har jo vist sig i nogle af de byer, at så kan man effektivt bekæmpe det.
Men det, jeg jo også har hørt fra mange og meget i debatten, er, at der er mange, der ikke tør udtale sig.
Der er mange, der ikke tør gå til politiet med deres dummebøde.
Der er mange sagsbehandlere, tilsyneladende også højt oppe i systemet, der ikke tør underskrive en eller anden afgørelse.
Og dér bliver man altså nødt til - undskyld udtrykket - hvad enten man er mand eller kvinde, at vise lidt mod og mandshjerte, for rockerne og rockernes kriminalitet, og det er den bedst organiserede og den værste kriminalitet i Danmark, kan ikke bekæmpes af politi alene eller af Told og Skat alene eller af socialforvaltningerne.
Den kan kun bekæmpes ved, at hver enkelt dansker griber fat i, hvad der nu er at gribe fat i, og siger: Jeg har også et medansvar, og hver gang, man er bevidst om et eller andet og får underretning om, at her er noget rockerkriminalitet, her er en dummebøde, så er der kun ét sted at gå hen, og det er den lokale politistation. Vi så det tragiske forleden dag i Køge eller Ølby, og det startede med en dummebøde.
Den kunne jo være undgået, hvis nogle af de unge eller deres forældre eller nogle af kammeraterne var gået op på den lokale politistation og havde sagt, at her var en bøde, der startede med 400 kr., og den endte med 1.700 kr. Så havde politiet kunnet anholde og straffe dem, der havde udstedt bøden.
Det er det største problem, og det skal vi gøre noget ved.
Det er der mange kommuner, der gør, og jeg håber, at alle kommer